**มะเร็งลำไส้ใหญ่ทำไมเอาลำไส้มาเปิดหน้าท้อง**

**รู้ทันมะเร็ง : มะเร็งลำไส้ใหญ่ ทำไมเอาลำไส้มาเปิดหน้าท้อง : นพ.วีรวุฒิ อิ่มสำราญ**

                        ภาพหน้าท้องผู้ป่วยที่มีลำไส้ใหญ่มาเปิดออก มีถุงใส่อุจจาระครอบปิดอยู่ เป็นภาพที่ใครก็ไม่อยากเห็นและไม่มีใครอยากมีประสบการณ์แบบนี้ ไม่ว่าจะเป็นแบบชั่วคราวหรือถาวร อันที่จริงแล้วการผ่าตัดเอาลำไส้มาเปิดออกหน้าท้องนั้น ไม่ได้ทำเฉพาะในผู้ป่วยมะเร็งอย่างเดียวเท่านั้น ในกรณีอื่นๆ เช่น กรณีลำไส้ใหญ่อักเสบรุนแรง ลำไส้ใหญ่ทะลุจากอุบัติเหตุ กรณีเช่นนี้ก็มีความจำเป็นที่ต้องเอาลำไส้มาเปิดที่หน้าท้องเช่นกัน ต่างกันตรงที่มักเป็นการทำแบบชั่วคราว พอสภาพในช่องท้องดีขึ้นก็ผ่าตัดเอาลำไส้ใหญ่กลับเข้าที่ตามเดิม แต่ในกรณีมะเร็งลำไส้ใหญ่จะเอาลำไส้ใหญ่ออกมาเปิดหน้าท้องแบบชั่วคราวหรือถาวรนั้นแล้วแต่กรณีๆ ไป

                        ก่อนอื่นต้องขอบอกก่อนว่าถ้าไม่มีความจำเป็นจริงๆ ไม่มีศัลยแพทย์คนไหนอยากให้ผู้ป่วยต้องมีลำไส้มาเปิดที่หน้าท้อง การผ่าตัดเอาลำไส้ใหญ่มาเปิดที่หน้าท้องหรือไม่ในผู้ป่วยมะเร็งลำไส้ใหญ่นั้น ขึ้นกับระยะของโรคมะเร็ง สภาพของลำไส้ใหญ่และสภาพของผู้ป่วยในขณะผ่าตัดเป็นหลัก ยกตัวอย่างเช่น คนไข้มะเร็งลำไส้ใหญ่มีการลุกลามไปอวัยวะข้างเคียงจนไม่สามารถตัดออกได้ทั้งหมด ปล่อยทิ้งไว้คาดว่าอีกไม่นานจะเกิดภาวะลำไส้อุดตันแน่นอน ในรายแบบนี้ก็อาจต้องผ่าตัดเอาลำไส้เหนือต่อตำแหน่งก้อนเนื้องอกออกมาเปิดไว้ที่หน้าท้องแบบแนวโน้มจะถาวร ไม่ต้องรอให้เกิดภาวะลำไส้อุดตันก่อนแล้วค่อยมาผ่าตัดรอบสอง หลังผ่าตัดถ้าสภาพผู้ป่วยยังดียังแข็งแรงอยู่ ก็อาจพิจารณาให้ยาเคมีบำบัด หากมีการตอบสนองที่ดีก้อนยุบลง อาจจะผ่าตัดเอาลำไส้ใหญ่ที่มีก้อนส่วนนั้นออกและเอาลำไส้ใหญ่ที่มาเปิดหน้าท้องกลับลงไปต่อได้

                        ยกตัวอย่างในกรณีที่ผู้ป่วยมะเร็งลำไส้ใหญ่มาด้วยอาการปวดท้องเฉียบพลัน ไม่ถ่ายไม่ผายลม มีอาเจียนหลายครั้ง บ่งบอกถึงมีภาวะลำไส้อุดตัน ในกรณีเช่นนี้แม้ว่าโรคมะเร็งยังไม่ลุกลามไปมากก็ตาม แต่การที่ลำไส้ใหญ่ที่ทั้งบวมและเต็มไปด้วยอุจจาระเพราะมาในกรณีฉุกเฉิน ไม่สามารถเตรียมลำไส้ใหญ่ให้สะอาดได้ การตัดและต่อลำไส้ใหญ่ในสภาวะเช่นนี้มีโอกาสเสี่ยงที่รอยต่อที่เย็บไว้จะรั่วค่อนข้างมาก หมอผ่าตัดจึงมักเลือกที่จะผ่าตัดเอาลำไส้มาเปิดที่หน้าท้องแบบชั่วคราวไว้ก่อน เพี่อแก้ไขปัญหาลำไส้อุดตันเสียก่อน

                        หลังจากที่สภาพผู้ป่วยดีขึ้น มีเวลาตรวจละเอียดเพิ่มเติมและเตรียมลำไส้ให้สะอาดมากขึ้น ก็ลงไปผ่าตัดเอาลำไส้ใหญ่ส่วนที่มีก้อนนั้นออกและเอาลำไส้ที่เอามาเปิดหน้าท้องนั้นลงไปต่อกับลำไส้ปกติส่วนปลายเป็นอันเสร็จพิธี หรือในบางรายที่ผู้ป่วยมะเร็งลำไส้ใหญ่มาในภาวะฉุกเฉินเช่นกันแต่เป็นภาวะลำไส้ทะลุเกิดภาวะช็อค ความดันโลหิตตกจากการติดเชื้อ กรณีเช่นนี้ก็อาจต้องรีบยกเอาลำไส้เหนือต่อตำแหน่งที่ทะลุมาเปิดหน้าท้อง จะมามัวเสียเวลาผ่าตัดเอาก้อนออกคนไข้ก็เสียชีวิตพอดี หรือในกรณีที่เป็นมะเร็งลำไส้ใหญ่ส่วนปลายมากๆ ก็มักหนีไม่พ้นต้องเอาลำไส้มาเปิดหน้าท้องแบบถาวรเสียเป็นส่วนใหญ่

                        ใครไม่อยากเป็นมะเร็งลำไส้ใหญ่แล้วต้องโดนผ่าตัดเอาลำไส้ใหญ่มาเปิดหน้าท้องก็ต้องใส่ใจเรื่องการขับถ่ายอุจจาระให้ดี เริ่มมีอุจจาระผิดปกติมีมูกปนเลือดก็รีบไปพบแพทย์แต่เนิ่นๆ นะครับ...เชื่อผมสิ